b'\n_START_ARTICLE_\nMoshing\n_START_PARAGRAPH_\nMoshing (engl. moshing < engl. mashing = \'murskaaminen\', \'musertaminen\') on aggressiivinen yksinkertainen tanssityyli, jota harrastetaan yleens\xc3\xa4 punk- ja metallimusiikkikonserteissa. Tanssijat hyppiv\xc3\xa4t ymp\xc3\xa4riins\xc3\xa4, t\xc3\xb6niv\xc3\xa4t toisiaan ja heiluttavat hiuksiaan musiikin tahtiin. Englannin kieless\xc3\xa4 tyylist\xc3\xa4 k\xc3\xa4ytet\xc3\xa4\xc3\xa4n my\xc3\xb6s termi\xc3\xa4 hardcore dancing; suomenkielist\xc3\xa4 yleistermi\xc3\xa4 ei ole, ja suora suomalaistus "moshaus" viittaa p\xc3\xa4\xc3\xa4n rajuun heilutukseen, joka on englanniksi headbanging.\n_START_SECTION_\nHistoria\n_START_PARAGRAPH_\nMoshing alkoi yleisty\xc3\xa4 1980-luvun alussa punk-keikoilla. Tuolloin useat b\xc3\xa4ndit, kuten Sick Of It All, Agnostic Front ja Black Flag alkoivat soittaa rankkaa hardcore punkia, joka sai yleis\xc3\xb6n riehumaan. 80-luvun puoliv\xc3\xa4liss\xc3\xa4 metallifanit l\xc3\xb6ysiv\xc3\xa4t moshingin nopean ja rankan thrash metalin kautta._NEWLINE_Nyky\xc3\xa4\xc3\xa4n moshing on v\xc3\xa4hentynyt etenkin suurien yhtyeiden keikoilla.\n_START_SECTION_\nMosh pit\n_START_PARAGRAPH_\nMetalliyhtyeiden esityksiss\xc3\xa4 lavan eteen ryhmittyneen yleis\xc3\xb6n keskelle syntyy usein mosh pitej\xc3\xa4 (my\xc3\xb6s mosh-pit tai moshpit), joita kutsutaan puhekieless\xc3\xa4 my\xc3\xb6s lyhyesti vain piteiksi. Pitti on yleens\xc3\xa4 py\xc3\xb6re\xc3\xa4hk\xc3\xb6 tila, jossa tanssijat t\xc3\xb6rm\xc3\xa4ilev\xc3\xa4t ja hyppiv\xc3\xa4t toisiaan p\xc3\xa4in, sek\xc3\xa4 v\xc3\xa4lill\xc3\xa4 pit\xc3\xa4v\xc3\xa4t taukoa pitin reunoilla ja antavat toisille vauhtia t\xc3\xb6nim\xc3\xa4ll\xc3\xa4 heit\xc3\xa4 pitin reunoilta sis\xc3\xa4\xc3\xa4np\xc3\xa4in._NEWLINE_Piteist\xc3\xa4 on olemassa my\xc3\xb6s erilaisia variaatioita, kuten circle pit, jossa tanssijat l\xc3\xa4htev\xc3\xa4t juoksemaan ympyr\xc3\xa4\xc3\xa4 j\xc3\xa4tt\xc3\xa4en keskelle tyhj\xc3\xa4n tilan. Sick Of It All -yhtye on uransa alkuaikoina lanseeranut wall of deathin ("kuoleman sein\xc3\xa4"), jossa yleis\xc3\xb6 jakautuu kahtia ja kappaleen alkaessa kaikki juoksevat toisiaan p\xc3\xa4in. My\xc3\xb6s esimerkiksi Lamb of God -yhtyeen tiedet\xc3\xa4\xc3\xa4n yllytt\xc3\xa4neen yleis\xc3\xb6\xc3\xa4\xc3\xa4n tekem\xc3\xa4\xc3\xa4n wall of deathej\xc3\xa4. My\xc3\xb6s useiden vanhempien thrash metal -yhtyeiden, muiden muassa Slayerin keikoilla, wall of deathit ovat nyky\xc3\xa4\xc3\xa4n yleisi\xc3\xa4._NEWLINE_Vaikka mosh pitit n\xc3\xa4ytt\xc3\xa4v\xc3\xa4t vaarallisilta ja muistuttavat l\xc3\xa4hinn\xc3\xa4 joukkotappeluita, kyse ei ole toisten vahingoittamisesta. Mosh pitiss\xc3\xa4 muut tanssijat nostavat kaatuneet yleens\xc3\xa4 heti takaisin yl\xc3\xb6s. Hallitsemattomaan riehumiseen liittyy kuitenkin lukuisia vaaroja ja mustelmat ovat tavallisia. Vaarallisimpia pittej\xc3\xa4 esiintyy hardcore punk-keikoilla. Musiikin tempo vaikuttaa suoraan pitiss\xc3\xa4 tapahtuvan liikehdinn\xc3\xa4n aggressiivisuuteen._NEWLINE_Suomessa mosh pitit ovat yleens\xc3\xa4 pienen yleis\xc3\xb6nosan harrastama ilmi\xc3\xb6 ja siksi konserttien j\xc3\xa4rjestyksenvalvojat usein puuttuvat niihin. Tosin nyky\xc3\xa4\xc3\xa4n isommissa tapahtumissa j\xc3\xa4rjest\xc3\xa4j\xc3\xa4t ovat yleens\xc3\xa4 varautuneet tiettyjen yhtyeiden esiintymisten aikana pit\xc3\xa4m\xc3\xa4\xc3\xa4n muutaman j\xc3\xa4rjestyksenvalvojan rajaamassa pittialuetta ja suojaamassa pitin ulkopuolella pysyttelevi\xc3\xa4 sek\xc3\xa4 avustamassa kaatuneiden yl\xc3\xb6snostamisessa ja tarkkailemassa ensiavun tarvetta. Rockfestivaalien kautta pitit ovat tulleet laajempaan tietoisuuteen._NEWLINE_Jos joku taklaa moshpitiss\xc3\xa4 tai circle pitiss\xc3\xa4 toisen, se pit\xc3\xa4\xc3\xa4 nostaa yl\xc3\xb6s. Yleens\xc3\xa4 pitiss\xc3\xa4 olevat henkil\xc3\xb6t menev\xc3\xa4t v\xc3\xa4lill\xc3\xa4 huilaamaan pitin reunalle t\xc3\xb6nien pitiss\xc3\xa4 olevia pois etteiv\xc3\xa4t he tule muun yleis\xc3\xb6n joukkoon.\n_START_SECTION_\nLiikkeet\n_START_PARAGRAPH_\nKeikoilla ja piteiss\xc3\xa4 voi harrastaa monia eri moshing-tyylej\xc3\xa4. Tunnetuin liike on moshaus (engl. headbanging) eli p\xc3\xa4\xc3\xa4n ja hiusten raju rytmik\xc3\xa4s heilutus yleens\xc3\xa4 musiikin tahdissa. British Medical Journal -lehdess\xc3\xa4 julkaistun tutkimuksen mukaan moshaus voi aiheuttaa vammoja aivoihin, jos p\xc3\xa4\xc3\xa4t\xc3\xa4 heilutetaan yli 75 asteen kulmassa tyypillisess\xc3\xa4 moshaustemmossa. Nopeampi tempo ja laajempi liikerata voivat aiheuttaa niskavamman._NEWLINE_Piteiss\xc3\xa4 voi toteuttaa erilaisia liikkeit\xc3\xa4, kuten "kolikoiden noukkimista" engl. picking up coins, jossa taotaan nyrkeill\xc3\xa4 maata. Hurjap\xc3\xa4isempi liike on "windmill", jossa k\xc3\xa4si\xc3\xa4 py\xc3\xb6ritet\xc3\xa4\xc3\xa4n tuulimyllyn lailla._NEWLINE_Sein\xc3\xa4 engl. wall of death on moshing-tyyli, jossa yleis\xc3\xb6 jakautuu kahteen osaan ja juoksee toisiaan p\xc3\xa4in. Tanssijat odottavat kappaleen kovaa ja aggressiivista alkua, jolloin he l\xc3\xa4htev\xc3\xa4t juoksemaan toisiaan kohti. Liikkeellel\xc3\xa4ht\xc3\xb6 voi tapahtua my\xc3\xb6s laulajan antamasta merkist\xc3\xa4. T\xc3\xb6rm\xc3\xa4yksen j\xc3\xa4lkeen sein\xc3\xa4 muuttuu tavalliseksi moshpitiksi. Sein\xc3\xa4 on yleisin metalliyhtyeiden keikoilla. Erityisesti Lamb of God on tunnettu seinist\xc3\xa4. Wall of death voi olla hyvinkin vaarallinen, mutta suuremmilta ongelmilta v\xc3\xa4ltyt\xc3\xa4\xc3\xa4n, kun kaikki kaatuneet autetaan pikimmiten jaloilleen._NEWLINE_Moshingiin liittyy varsin monessa paikassa kielletty crowd surfing, jossa tiiviisti seisova yleis\xc3\xb6 kuljettaa pystyyn nostettujen k\xc3\xa4siens\xc3\xa4 varassa makaavaa henkil\xc3\xb6\xc3\xa4 ymp\xc3\xa4ri aluetta. Crowd surfing on yleisesti harrastettua suurimmassa osassa eurooppalaisia metallifestivaaleja, vaikka se esimerkiksi Roskildessa ja Suomen festareilla on tiukasti kielletty\xc3\xa4._NEWLINE_Pienemmill\xc3\xa4 keikoilla harrastetaan stage divingi\xc3\xa4 eli "daivausta". Tuolloin yleis\xc3\xb6\xc3\xa4 nousee lavalle ja hypp\xc3\xa4\xc3\xa4 takaisin v\xc3\xa4kijoukkoon. Usein matka jatkuu hypyn j\xc3\xa4lkeen "crowd surfaten" yleis\xc3\xb6n k\xc3\xa4sivarsilla._NEWLINE_Hardcore punk-yhtye Sick Of It All on tehnyt kappaleeseen Step Down musiikkivideon, jossa esitell\xc3\xa4\xc3\xa4n moshing-liikkeit\xc3\xa4.'